钦定古今图书集成/明伦汇编/宫闱典/第053卷 > 《行路难二首》吴均
## 钦定古今图书集成/明伦汇编/宫闱典/第053卷 > 《行路难二首》吴均

君不见长安客舍门，倡家少女名桃根。贫穷夜纺无
灯烛，何言一朝奉至尊。至尊离宫百馀处，千门万户
不知曙。唯闻哑哑城上乌，玉栏金井牵辘轳。丹梁翠
柱飞流苏，香薪桂火炊雕胡。当年翻覆无常定，薄命
为女何必麤。

“君不见上林苑中客，冰罗雾縠象牙席。尽是得意忘
言者，探肠见胆无所惜。白酒甜盐甘如乳，绿觞皎镜
华如碧。少年持名不肯尝，安知白驹应过隙。”博山罏
中百和香，郁金苏合及都梁。逶迤好气佳容貌，经过
青琐历紫房。已入中山冯后帐，复上皇帝班姬床。班
姬失宠颜不开，奉帚供养长信台。日暮耿耿不能寐，
秋风切切四面来。玉阶行路生细草，金炉香炭变成
灰。得意失意须臾顷，非君方寸逆所裁。